Ван Жяшян

Ван Жяшян (хятад. 王稼祥; пиньинь Wáng Jiàxiáng; 1906 оны 8-р сарын 15 – 1974 оны 1-р сарын 25) - Хятадын төрийн зүтгэлтэн, Хятадын Коммунист Намыг үүсгэн байгуулагч, удирдагчдын нэг. Хятадын Хөдөлмөрчдийн их сургуулийг төгссөн Ван нам дотроо өндөр албан тушаал хашиж байсан. Хятадын иргэний дайны үед тэрээр Хятадын Улаан армийн ерөнхий прокурор, Бүгд Найрамдах Хятад Ард ​​Улс байгуулагдсаны дараа ЗХУ-д суугаа анхны Элчин сайд (БНХАУ-ын анхны Элчин сайд), дараа нь Хятадын Коммунист намын Гадаад харилцааны хэлтсийн эрхлэгчээр ажиллаж байжээ.

 Намтар 
Анхуй мужийн Жин хошууны уугуул Ван Жяшян 1906 оны 8-р сарын 15-нд чинээлэг гэр бүлд төрж, Уху дахь англи номлогчийн сургуульд сурч байжээ. 1925 онд Шанхайн их сургуулийн дэргэдэх ахлах сургуульд элсэн орсон. Дараа нь ЗХУ-д суралцахаар явж Москва хотын Сунь Ятсений нэрэмжит Хятадын хөдөлмөрчдийн коммунист их сургуульд элсэн орж суралцсан байна. 

Москвад сурах үеэрээ Ван Минь, Жан Фу, Бо Гу болон бусад хятад оюутнуудтай нөхөрлөж "28 большевик" гэж бүлэг байгуулж байв. Бүлгийн гишүүд Хятад дахь хувьсгалт үйл явдалд оролцох чин хүсэл эрмэлзэлтэй байв. 1928 онд Ван Москвад сурч байхдаа Хятадын Коммунист намд элссэн байна. 

Ван Зя Сян 1930 онд эх орондоо буцаж ирсний дараа Хонконгод илгээгдэж, намын сонинд ажилтан, хоёр сэтгүүлийн эрхлэгчээр ажиллаж байжээ. 

1937 онд Ван ХКН-ыг төлөөлөн Москва дахь Коминтерний ажилд оролцож байсан. Дараа жил нь 1938 онд тэрээр Коминтерний удирдагчдын нэг Георгий Димитровоор Мао Зэдуны тэргүүлэх байр суурийг дэмжиж байгаа гэж дамжуулжээ. Хариуд нь Мао Ванг ХКН-ын Цэргийн төв хорооны дэд даргаар томилж, талархал илэрхийлжээ. Эдгээр жилүүдэд тус улсад Хятад-Японы дайн (1937–1945) эхэлсэн. Хятадын улаан армийг 8-р арми болгон өөрчилж, Жу Дэ, Пэн Дэхуай нарын оронд Ван Жяшян улс төрийн хэлтсийн даргаар томилогдов. Үүний зэрэгцээ тэрээр ХКН-ын Төв хорооны Улс төрийн товчооны гишүүнээр сонгогдсон байна. 

Ван 1949 оны 10-р сард Бүгд Найрамдах Хятад Ард ​​Улс байгуулагдсаны дараа БНХАУ-аас ЗХУ-д суух анхны Элчин сайдаар, дараа нь ГХЯ-ны Төрийн нарийн бичгийн даргын орлогчоор томилогдсон. 1951 онд Ван Хятадын Коммунист Намын Гадаад харилцааны хэлтсийн дарга болж, 1956 онд ХКН-ын 8-р их хурлын 1-р бүгд хурлаар ХКН-ын Төв хорооны нарийн бичгийн дарга нарын газарт сонгогджээ. Сүүлд тэрээр Соёлын хувьсгалд өртсөн байна.

Ангилал:Хятадын улс төрч
Ангилал:Хятадын дипломатч
Ангилал:ЗХУ дахь Хятадын элчин сайд
Ангилал:Хятадууд
Ангилал:1906 онд төрсөн
Ангилал:1974 онд өнгөрсөн